钦定古今图书集成/理学汇编/学行典/第175卷 > 刘邦采
## 钦定古今图书集成/理学汇编/学行典/第175卷 > 刘邦采

按《吉安府志》：“刘邦采，字君亮，自少英特不群。初为邑
诸生，即厌举子业，锐然以希圣为志，曰：‘学在求诸心，
科举非吾事也’。趋越谒阳明，称弟子。阳明与语，称之
曰：‘君亮会得容易。天资既颖敏，而行益卓峻。及丁外
艰，蔬水庐墓，哀痛笃至。服阕，不复应试，而士论益归。
嘉靖七年秋，当乡试，督学宪使赵渊檄下邑曰：‘刘某
行修诣端，宜劝起赴试’’。”邑令劝之出，不可。而赵公责
邑令益急，固强之出。官为具舟，属丞偕之行。至南昌先生欲以布衣往见，丞降礼卑辞，请具衣巾，曰：“不尔，
宪使且罪我。”不得已具衣巾往。及门，遥望赵公未下
席，却步不进。赵公亟起延之，先生以棘闱故事，令诸
生脱巾露体而入，非待士礼，某不愿“入也。”于是巡按
御史储公良材令十三郡诸生并得以常服入闱，免
其检察。比揭榜，先生得中式。储批其卷曰：“江右人望”
云。已乃授寿宁教谕，以正学迪士，多所兴起。以荐得
内召，升嘉兴府同知，寻弃官归。自阳明王公倡道东
南，学者承袭口吻，寖失其真。先生有忧色，乃极言痛
斥，以揣摩为妙悟，恣纵为乐地，情爱为仁体，因循为
自然，混同为归一者之非。先生以心之体曰“主宰”，贵
知止，以造于惟一；心之用曰“流行”，贵见过，以极于惟
精。是为博约并进，敬义不孤，性命兼修之学，如车轮
鸟翼，不可偏废，后学能领会者盖鲜。晚乃著《易缊》二
篇，词旨渊奥，实发其所自得。将以俟诸百世，与诸同
志聚讲于复古、复真、青原、五云、楚越之闲，皇皇引掖
弗倦。先生思苦而造微，诸生叩请，能以一语开其宿
锢，令人豁然有省。聂贞襄公尝言师泉力大而说辩，
排闼之严，四座咸屈。人皆避席而让舍，莫敢有婴其
锋，人以为善状先生者。比属疾，知不可起，诸生环榻
前，犹论学不辍。疾亟，门人朱调问先生“此际视平时
何如？”答曰：“夫形岂足累性哉？今吾不动者自若也，第
形如槁木耳。”少顷遂卒。里中人士入哭皆尽哀。先生
疾时若有所遇，颇涉奇秘而不言，及将殓，体更温，久
之乃已。亦其养盛而气完之一验耳。年八十有六，遗
命诸子毋得乞铭文及请祠。初，阳明为南鸿胪，吉郡
士未有及门者，惟先生从子晓最先受学。归以语先
生，至老其学不衰，先生尝称为“嘉谷之种”云。以乡举
官新宁令。